Schweizer-juffrou: ‘Ek is Elana Barkhuizen’Elana Barkhuizen. Foto: Reint Dykema. Maroela Media het berig die vakbond Solidariteit gaan hofstukke beteken om die onwettig skorsing van Elana Barkhuizen, ’n gr.R-onderwyser aan Laerskool Schweizer-Reneke in Noordwes, op te hef. Barkhuizen het nie op die konferensie enige vrae van die media beantwoord nie maar die volgende verklaring voorgelees: Ek is Elana Barkhuizen. Ek is ’n mamma. Ek is ’n vrou. Ek is ’n juffrou. Mense wat my ken noem my ’n goeie onderwyser. Mense wat my ken baklei om hul kinders in my klas te hê. Mense wat my ken, weet ek gee my hele hart vir elke kind in my klas. Vandat ek kan onthou, was my droom om klas te gee vir klein kindertjies. Dit is dikwels ’n ondankbare beroep, maar my betaling is glimlagte, soene en drukkies. Ek is bevoorreg – ek sien elke jaar hoe bang en onseker graad R-maatjies ontpop met ’n bietjie liefde en aanmoediging van my af. Kinders wat voor my sit, is almal bang en onseker oor dieselfde dinge, maar het ook dieselfde blink in hul oë vir die opwindende tyd wat voorlê. My werk is nie politiek nie, maar klasgee. My beroep is liefde vir kinders, bloot omdat hul kinders is. Ek sien hoe elkeen van my kinders ’n nuwe wêreld ontdek en ek help hulle om dit te bemeester. Ek sien hoe onseker skouertjies verander in jubel-en-lag-gesiggies ná ’n drukkie. Ek stap saam met elkeen van hulle hierdie pad elke dag, jaar ná jaar – en my hart breek elke jaar wanneer ek hulle moet groet. Maar ek is trots om te sien hulle is gereed vir die volgende stap, want dit is wat ek as ’n juffrou doen, ongeag ras of agtergrond. ’n Onderwyser is die kers wat ander se vlammetjies aansteek, al is dit ten koste van hulself. Verlede week het my wêreld verander. ’n Foto wat ek geneem het van ’n klas vol gelukkige kindertjies op hul eerste skooldag, is deur opportuniste teen my kindertjies, teen my skool én teen my gebruik. Onseker graad R’tjies op hul eerste skooldag, wat ’n opwindende dag moes wees, genadeloos deur hierdie mense uitgebuit . Die gevolg was getraumatiseerde kinders wat huil en by my sekerheid soek, en ek wat hulle probeer kalm hou terwyl my eie lewe verwoes word. Ek weet nie wat die mense wat my lewe probeer verwoes het, wou regkry nie. Ek weet net dat ek magteloos moes staan en toekyk hoe ek van ’n verhoog af veroordeel word. Hoe ek beledig word en vertel word dat ek nooit weer mag klasgee nie. Hoe mense wat my nog nooit ontmoet het nie, vertel dat hulle presies weet wat ek is. Hoe hulle my goeie naam geslaan en geskop en toe verder geskop het vir hul plesier. Ek gaan my nie laat vertel wat my waarde is deur enigiemand anders nie. Ek gaan hierdie pad stap. Ek gaan my naam skoonkry. Ek gaan hierdie magtige mense aanvat en wen. Ek is ’n goeie onderwyser. Ek is ook nie alleen nie. Vir almal, wit en swart, in my gemeenskap en nasionaal, wat vir my ’n boodskap of gebed gestuur het – baie dankie. Ek weet dat ek nie op alles kon reageer nie, maar ek wil julle laat weet dat ek elke liewe stukkie bemoediging waardeer en tans so bitter nodig het. Veral vir die ouers, swart en wit, wat herhaaldelik vir die media en almal wat wou luister, vertel het wie ek is – baie dankie. Dit beteken meer vir my as wat julle ooit sal besef. Moenie vir my jammer wees nie – ek gaan nie lê nie. Ek gaan baklei. Ek gaan doodseker maak dat wat met my gebeur het, nooit weer met enige ander onderwyser gaan gebeur nie. Ek is dit verskuldig aan my eie klassie, aan my mede-onderwysers en aan elke kind in Suid-Afrika wat goeie onderwysers nodig het. Ons durf nie toelaat dat hierdie mense wat kom haat saai het, twyfel in onderwysers se harte laat ontstaan nie. Vir soveel kindertjies is onderwysers dalk die enigste liefde en ondersteuning wat hulle kry. Vir almal is onderwysers van die belangrikste figure in hulle lewe. Ek sal nie toelaat dat daardie kindertjies goeie onderwysers ontneem word nie. Ek sal nie toelaat dat onderwysers deurentyd op eiers loop sodat ’n haatbende bevredig kan word nie. Ek is ’n goeie onderwyser. Ek gee nie om oor enigiets anders as die welstand van die kinders in my klassie nie. Ek sal ten alle tye doen wat die beste vir al die kinders in my klassie is, ook nou. As ek nie het nie, sou ek nie ’n goeie onderwyser wees nie. Ek is Elana Barkhuizen. En ek gaan opstaan. Vir my, vir my klassie en vir alle onderwysers.